Suomen Sukuhistoriallinen yhdistys ry (SSHY)
Lausunto muistiosta

Oikeusministeriön arviomuistio nimilain uudistamistarpeesta

SSHY kiittää mahdollisuudesta lausunnon antamiseen koskien nimilainsäädännön uudistusta. SSHY pitää uudistusta tervetulleena. Kiinnitimme arviomuistiossa huomiota seuraaviin kohtiin (lyhennelmän mukainen numerointi):

5. Etunimien sukupuolisuuden kohdalla olisi hyvä huomata, että jotkut suomalaisten etunimien samanmuotoiset tai translitteroituna samanmuotoiset etunimet saattavat vieraassa kulttuurissa kuulua vastakkaiselle sukupuolelle (esimerkkinä vaikkapa Mika, joka japanilaisessa kulttuurissa on naisen etunimi).

19. Sukunimien suojan kohdalla tarvetta suojan heikentämiselle ei ole kovin helppo nähdä. Maahanmuuttajan halu sulautua kulttuuriin toimii yhtä hyvin perusteena, jonka nimilautakunta voi ottaa asian käsittelyssä huomioon ja tällöin perustaa päätöksensä halutun sukunimen yleisyyteen.

21a. Sukunimen muuttamisen kohdalla viiden sukupolven rajan kirjaaminen lakiin on hyvä asia, jos tämä keventää nimenmuutoksen käsittelyä. Laissa voisi silti olla edelleen harkintavaltaa poiketa tästä ylöspäin perustellusta syystä.

27. Kuulutus toimenpiteenä ei ole enää tätä päivää ja sen vaatimuksen poistaminen on ainoastaan positiivinen asia.

Helsingissä 23.5.2016

Ystävällisin terveisin,
Suomen Sukuhistoriallinen yhdistys ry:n hallitus